Defenso di la magazini Sihang

La Defenso di la magazini Sihang (Chiniane: 四行倉庫保衛戰, Simpligita Chiniane: 四行仓库保卫战, pinyin: Sìháng Cāngkù Bǎowèi Zhàn), eventis de la 26ma di oktobro til la 1ma di novembro 1937, e markizis la fino di la tri-monata batalio di Shanghai dum la komenco di la duesma milito Chiniana-Japoniana.

La 423 defenseri di la magazino, pose surnomizita "l'Okacent Heroi" (Chiniane: 八百壯士, Simpligita Chiniane: 八百壮士, pinyin: Bābǎi Zhùangshì) o la Sola Lukteri, rezistis kontre multa ondi di Japoniana militisti por protektar la retreto di Chiniana trupi adweste, dum la batalio di Shanghai. Lor lietnanto-kolonelo Xie Jinyuan komandis la 423 soldati de la bataliono. La magazino esis 6-etaja alta edifico, un ek la maxim alta de ta zono. Chiniani konservis en l'edifico nutrivi, equipuri por unesma sokursi e municiono, inkluzite obusi, dum tota batalio.

La sucesoza defenso di la magazino levis la moralo di la Chiniana militisti, qui senkurajigesis kande Japoniani invadis Shanghai. La loko di la magazino esis trans la rivero Suzhou, ube exterlandani rezidis. Do, la batalio videsis direte da multa exterlandani. Pro to, dum kurta tempo l'internaciona komunitato povis pensar pri la supliko di Chiang Kai-shek a la mondo por militala suporto kontre l'atako da Japonian armeo.

Kategorio:Historio di Chinia
Kategorio:Batalii